钦定古今图书集成/明伦汇编/交谊典/第073卷 > 《征西官属送于陟阳候作诗》晋·孙楚
## 钦定古今图书集成/明伦汇编/交谊典/第073卷 > 《征西官属送于陟阳候作诗》晋·孙楚

晨风飘岐路，零雨被秋草。倾城远追送，饯我千里道。
三命皆有极，咄嗟安可保。莫大于殇子，彭聃犹为夭。
吉凶如纠𬙊，忧喜相纷绕。天地为我罏，万物一何小。
达人垂大观，诫此苦不早。乖离即长衢，惆怅盈怀抱。
孰能察其心，鉴之以苍昊。《齐契》在今朝，守之与偕老。